CELEX: 32020D0290
Language: ro
Date: 2020-02-28 00:00:00
Title: Decizia de punere în aplicare (UE) 2020/290 a Comisiei din 28 februarie 2020 de încheiere a reexaminării intermediare parțiale a taxei compensatorii aplicabile importurilor de tuburi și țevi din fontă ductilă originare din India fără modificarea măsurilor în vigoare

2.3.2020   
               
               
                  RO
               
               
                  Jurnalul Oficial al Uniunii Europene
               
               
                  L 61/6
               
            
         DECIZIA DE PUNERE ÎN APLICARE (UE) 2020/290 A COMISIEI
         din 28 februarie 2020
         de încheiere a reexaminării intermediare parțiale a taxei compensatorii aplicabile importurilor de tuburi și țevi din fontă ductilă originare din India fără modificarea măsurilor în vigoare
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (1), în special articolul 14 alineatul (1),
         după informarea statelor membre,
         întrucât:
         1.   PROCEDURĂ
         
         1.1.   Măsurile în vigoare
         
         
                     (1)
                  
                  
                     Prin Regulamentul de punere în aplicare (UE) 2016/387 (2) (denumit în continuare „regulamentul inițial”), Comisia Europeană (denumită în continuare „Comisia”) a instituit o taxă compensatorie definitivă asupra importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India (denumite în continuare „produsul care face obiectul reexaminării”).
                  
               
                     (2)
                  
                  
                     Produsul care face obiectul reexaminării este supus, de asemenea, unei taxe antidumping definitive instituite prin Regulamentul de punere în aplicare (UE) 2016/388 al Comisiei (3) asupra importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India, astfel cum a fost modificat prin Regulamentul de punere în aplicare (UE) 2016/1369 (4).
                  
               1.2.   Cererea de reexaminare
         
         
                     (3)
                  
                  
                     La 24 iulie 2018, Comisia a primit o cerere de reexaminare intermediară parțială a taxei compensatorii în vigoare în temeiul articolului 19 din Regulamentul (UE) 2016/1037 (denumit în continuare „regulamentul de bază”), depusă de producătorul-exportator Electrosteel Castings Limited (denumit în continuare „ECL”).
                  
               
                     (4)
                  
                  
                     În cadrul anchetei inițiale, Comisia a constatat o taxă compensatorie de 9,0 % pentru ECL.
                  
               1.3.   Deschiderea unei reexaminări intermediare parțiale
         
         
                     (5)
                  
                  
                     Comisia a decis să deschidă o reexaminare intermediară parțială în conformitate cu articolul 19 din regulamentul de bază, al cărei domeniu de aplicare se limitează la examinarea subvenționării pentru ECL și societățile sale afiliate din India. La 4 decembrie 2018, Comisia a publicat un aviz de deschidere în Jurnalul Oficial al Uniunii Europene (denumit în continuare „avizul de deschidere”) (5).
                  
               
                     (6)
                  
                  
                     Ancheta de reexaminare s-a desfășurat în perioada cuprinsă între 1 aprilie 2017 și 31 martie 2018.
                  
               1.4.   Părțile interesate
         
         
                     (7)
                  
                  
                     În avizul de deschidere, Comisia a invitat părțile interesate să își facă cunoscute punctele de vedere. În plus, Comisia a informat în mod specific autoritățile din țara în cauză cu privire la reexaminare și le-a invitat să participe la aceasta.
                  
               
                     (8)
                  
                  
                     Părților interesate li s-a oferit posibilitatea de a-și face cunoscute punctele de vedere în scris și de a solicita să fie audiate de Comisie și/sau de consilierul-auditor pentru proceduri comerciale.
                  
               
                     (9)
                  
                  
                     Comisia a organizat două audieri cu reprezentanții ECL, la 26 aprilie 2019 și la 8 noiembrie 2019. În plus, Comisia a organizat două audieri comune la cererea Hydro-Mat (Belgia) și a Vodoskok (Croația), precum și a Rekalde (Spania), Aquatubo (Spania), Duna Armatura (România), G.M. Tecnorappresentanze (Italia), Termocentro (Italia) și WAPPTech Environmental Technology (Ungaria).
                  
               2.   RETRAGEREA CERERII
         
         
                     (10)
                  
                  
                     Prin e-mailul din 27 septembrie 2019, ECL a informat Comisia cu privire la retragerea cererii sale de reexaminare intermediară.
                  
               
                     (11)
                  
                  
                     În conformitate cu articolul 14 alineatul (1) din regulamentul de bază, procedura poate fi încheiată dacă cererea este retrasă, cu excepția cazului în care încheierea nu ar fi în interesul Uniunii.
                  
               
                     (12)
                  
                  
                     Ancheta nu a dezvăluit niciun motiv care să arate că încheierea procedurii nu ar fi în interesul Uniunii.
                  
               3.   CONCLUZII
         
         
                     (13)
                  
                  
                     Comisia a considerat că procedura de reexaminare intermediară parțială trebuie încheiată fără o hotărâre oficială cu privire la orice modificări de durată și la practica de subvenționare a ECL.
                  
               
                     (14)
                  
                  
                     Comisia a concluzionat că reexaminarea intermediară parțială limitată la examinarea subvenționării în ceea ce privește ECL trebuie încheiată fără modificarea măsurilor în vigoare.
                  
               4.   INFORMAREA PĂRȚILOR
         
         
                     (15)
                  
                  
                     Toate părțile interesate au fost informate cu privire la faptele și considerentele esențiale care au condus la concluziile de mai sus și li s-a acordat un termen pentru a‐și prezenta observațiile în urma acestei comunicări. Observațiile primite nu au fost de natură să modifice concluzia.
                  
               
                     (16)
                  
                  
                     Prezenta decizie este conformă cu avizul comitetului instituit prin articolul 25 alineatul (1) din regulamentul de bază,
                  
               ADOPTĂ PREZENTA DECIZIE:
         
            Articolul 1
            Se încheie reexaminarea intermediară parțială a taxei compensatorii aplicabile importurilor de tuburi și țevi din fontă ductilă (cunoscută și sub denumirea de fontă cu grafit sferoidal), cu excepția tuburilor și țevilor din fontă ductilă necăptușite în interior și în exterior („țevi necăptușite”), încadrate în prezent la codurile NC ex 7303 00 10 și ex 7303 00 90 (coduri TARIC 7303001010 și 7303009010) și originare din India.
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 28 februarie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 30.6.2016, p. 55.
         
            (2)  Regulamentul de punere în aplicare (UE) 2016/387 al Comisiei din 17 martie 2016 de instituire a unei taxe compensatorii definitive asupra importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India (JO L 73, 18.3.2016, p. 1).
         
            (3)  Regulamentul de punere în aplicare (UE) 2016/388 al Comisiei din 17 martie 2016 asupra importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India (JO L 73, 18.3.2016, p. 53).
         
            (4)  Regulamentul de punere în aplicare (UE) 2016/1369 al Comisiei din 11 august 2016 de modificare a Regulamentului de punere în aplicare (UE) 2016/388 de instituire a unei taxe antidumping definitive asupra importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India (JO L 217, 12.8.2016, p. 4).
         
            (5)  Aviz de deschidere a unei reexaminări intermediare parțiale a măsurilor compensatorii aplicabile importurilor de tuburi și țevi din fontă ductilă (cunoscută și sub denumirea de fontă cu grafit sferoidal) originare din India (JO C 437, 4.12.2018, p. 32).